b"\n_START_ARTICLE_\nJames Michael Harvey\n_START_SECTION_\nBiografia\n_START_PARAGRAPH_\nVa n\xc3\xa9ixer a Milwaukee, Wisconsin, als Estats Units, el 20 d'octubre de 1949._NEWLINE_Ingress\xc3\xa0 al Seminari de Saint Francis de Wisconsin; sent ordenat prevere de l'arquebisbat de Milwaukee el 29 de juny de 1975 pel Papa Pau VI a la bas\xc3\xadlica de Sant Pere de Roma, conjuntament amb altres 359 nous sacerdots, per tal de remarcar el valor particular d'aquell any sant._NEWLINE_Despr\xc3\xa9s de doctorar-se en dret can\xc3\xb2nic al Pontifici Col\xc2\xb7legi Nord-americ\xc3\xa0 de Roma, el 25 de mar\xc3\xa7 de 1980 ingress\xc3\xa0 al servei diplom\xc3\xa0tic de la Santa Seu, realitzant els estudis a la Pontif\xc3\xadcia Acad\xc3\xa8mia Eclesi\xc3\xa0stica de Roma. Conjuntament al seu angl\xc3\xa8s nadiu, parla itali\xc3\xa0, alemany, franc\xc3\xa8s i castell\xc3\xa0._NEWLINE_Inicialment va ser destinat com a attach\xc3\xa9 a la nunciatura apost\xc3\xb2lica a la Rep\xc3\xbablica Dominicana, des de 1980 a 1981, i com a secretari entre 1981 i 1982. El 10 de juliol de 1982 va ser reclamat a la Secretaria d'Estat, on va ser nomenat assessor del Secretariat el 22 de juliol de 1997._NEWLINE_El Papa Joan Pau II el nomen\xc3\xa0 prefecte de la Casa Pontif\xc3\xadcia el 7 de febrer de 1998, qui el consagr\xc3\xa0 bisbe de la seu titular de Menfis. La consagraci\xc3\xb3 va tenir lloc a la bas\xc3\xadlica Vaticana el 19 de mar\xc3\xa7 de 1998, amb els cardenals Angelo Sodano i Franciszek Macharski actuant com a co-consagradors. El 29 de setembre de 2003 l'elev\xc3\xa0 a la dignitat arquebisbal._NEWLINE_El 1999 Harvey va rebre la Gran Creu de Cavaller de l'orde del M\xc3\xa8rit de la Rep\xc3\xbablica Italiana._NEWLINE_El 24 d'octubre de 2012 el Papa Benet XVI anunci\xc3\xa0 la seva voluntat de crear-lo cardenal al consistori previst pel 24 de novembre del mateix any, a m\xc3\xa9s de nomenar-lo arxipreste de la bas\xc3\xadlica de Sant Pau Extramurs, el 23 de novembre.  Al consistori Benet XVI li assign\xc3\xa0 la diaconia de Sant Pius V a a Villa Carpegna._NEWLINE_El 22 de desembre de 2012 va ser nomenat membre de la Congregaci\xc3\xb3 per a les Causes dels Sants per a un termini renovable de 5 anys; i el 31 de gener de 2013 va ser fet membre de l'Administraci\xc3\xb3 Patrimoni de la Seu Apost\xc3\xb2lica i de la Congregaci\xc3\xb3 per a l'Evangelitzaci\xc3\xb3 dels Pobles. A m\xc3\xa9s va ser fet primiceri de l'Arxiconfraternitat Vaticana de Santa Anna dels Parafreniers._NEWLINE_Va ser un dels cardenals electors que participaren en el conclave de 2013, on s'eleg\xc3\xad el Papa Francesc."